b'\n_START_ARTICLE_\nAvusrennen 1934\n_START_SECTION_\nPred dirko\n_START_PARAGRAPH_\nZaskrbljen zaradi zmag najve\xc4\x8djega rivala Achilla Varzija, se je Tazio Nuvolari kljub nogi v mavcu odlo\xc4\x8dil nastopiti na tej dirki. Pedala v njegovem dirkalniku je imel prestavljane tako, da je vse dosegel z levo nogo. To bi morala biti debitanska dirka tako za Auto Union kot tudi Mercedes-Benz, toda slednje mo\xc5\xa1tvo se je umaknilo po te\xc5\xbeavah s \xc4\x8drpalko za gorivo na prostih treningih, in mo\xc4\x8dno razo\xc4\x8daralo doma\xc4\x8de gledalce. Rudolf Caracciola je poskusil dirkati na treningu, a ga je po\xc5\xa1kodovan kolk \xc5\xa1e preve\xc4\x8d bolel.\n_START_SECTION_\nDirka\n_START_PARAGRAPH_\nPred ogromno mno\xc5\xbeico gledalcev, ki so si pri\xc5\xa1li pogledat debi nem\xc5\xa1kih dirkalnikov, je v de\xc5\xbeju najbolje \xc5\xa1tartal Hans Stuck, ki je imel po prvem krogu \xc5\xbee minuto prednosti pred Louisom Chironom. Iz boksov so Guyu Mollu sporo\xc4\x8dili naj pospe\xc5\xa1i, ker se je steza su\xc5\xa1ila, in v \xc4\x8detrtem krogu je prehitel Varzija, nato pa v sedmem krogu \xc5\xa1e Chirona. Stuck je \xc5\xa1e pove\xc4\x8deval prednost in imel v desetem krogu, ko je zapeljal na postanek v bokse po nove pnevmatike, \xc5\xbee skoraj minuto in pol prednosti. S tem je vodstvo prevzel Moll, Stuck pa je dva kroga kasneje odstopil zaradi okvare sklopke. Moll je tako brez te\xc5\xbeav pri\xc5\xa1el do pomembne zmage z minuto in pol prednosti pred mo\xc5\xa1tvenim kolegom Varzijem, tretji pa je bil August Momberger, najbolj\xc5\xa1i nem\xc5\xa1ki dirkalnik, kar \xc5\xa1e zdale\xc4\x8d ni zadovoljilo \xc5\xa1tevilnih gledalcev, toda novi Auto Union Typ A se je izkazal za obetaven dirkalnik. Earl Howe je osvojil \xc4\x8detrto mesto, Nuvolari pa z nogo v mavcu peto.'